Valvottu pistotila

Valvotut huumausaineiden käyttötilat ovat paikkoja, jossa huumeiden käyttäjät voivat käyttää turvallisemmin ja valvotusti pistämällä ja polttamalla tai höyrystämällä käytettäviä huumeita. Valvotut käyttötilat ovat täysi-ikäisille suunnattuja matalan kynnyksen yksiköitä. Tavoitteena on vähentää huumeidenkäyttäjien sairastavuutta, yliannostuskuolemia ja lisätä tietoa huumeidenkäyttöön sekä terveyteen liittyvistä tahoista ja hoitopoluista. Valvottuja käyttötiloja perustetaan, jotta muuten vaikeasti tavoitettaviin huumeidenkäyttäjiin saataisiin yhteys, heitä voitaisiin ohjata muiden sosiaali- ja terveydenhuollon palveluihin, jotta he saisivat turvallisen ja hygieenisen paikan käytölle, ja jotta voitaisiin vähentää pistosinfenktioita, kuolleisuutta ja julkisissa tiloissa käyttämisestä koituvia haittoja ympäristölle.

Pistotilassa käyttäjälle tarjotaan steriili injektioneula, suolaliuos ja pumpulia sekä sairaanhoitaja valvoo käyttäjiä ja reagoi mahdollisiin  myrkytystapauksiin.

Valvotut käyttötilat kansainvälisesti

1970-luvulta lähtien valvottuja käyttötiloja on otettu käyttöön Alankomaissa, Australiassa, Belgiassa, Espanjassa, Kanadassa, Luxemburgissa, Norjassa, Ranskassa, Saksassa, Sveitsissä ja Tanskassa.

Tanskassa ensimmäinen valvottu käyttötila perustettiin poliitikkojen vastustuksesta huolimatta kansalaistoimintana. Käyttötila rakennettiin vanhaan ambulanssiin. Sittemmin käyttötilat otettiin osaksi virallista haittojen vähentämisen politiikkaa maassa.

Britanniassa alkoi 2013 kansanliike, joka halusi tuoda maahan Tanskan mallin mukaisia valvottuja pistotiloja. Vuonna 2017 Britannian sisäministeriö ilmoitti, että hallitus ei suunittele pistotilojen avaamista, mutta paikallisviranomaiset voivat halutessaan tehdä niin. Ensimmäinen tällainen tila perustettiin Glasgowiin.

Philadelphian kaupungin edustajat ovat ilmoittaneet, että Philadelphian kaupunki haluaa olla ensimmäinen yhdysvaltalainen kaupunki, joka sallii opioidien valvotun suonensisäisen käytön. Tämä on Philadelphian kaupungin vastaus opioidiepidemiaan.

Keskustelu käyttötiloista Suomessa

Valvotuista käyttötiloista on keskusteltu Suomessa 2010-luvulla.

Helsingissä aiheesta tehtiin valtuustoaloite vuonna 2018. Aloite on saanut kannatusta mm. A-klinikka Oy:n johtavalta ylilääkäriltä, jonka mukaan käyttöhuoneiden kautta voitaisiin rakennetaan ihmiselle luottamusta hoitojärjestelmään. Aloitetta on perusteltu myös sillä, että käyttöä saataisiin pois julkisista tiloissa, jossa se aiheuttaa ongelmia ympäristölle.

Turussa aiheesta tehtiin kuntalaisaloite vuonna 2018.

Vuonna 2019 Lahden kaupunginvaltuustossa tehtiin aloite yhteistyöhön ryhtymisestä pääkaupunkiseudun kanssa huumehaittojen hoitoon ja ehkäisyyn liittyvän lainsäädännön uudistamisessa.

Valvonnan ja käytön laittomuuden ristiriita 
Poliisi vastustaa valvottuja käyttötiloja, koska ne ovat sen mukaan laittomia. Huumausaineiden käyttö on rikos, ja poliisin tulee puuttua siihen. Rikosoikeuden professori Kimmo Nuotion mukaan tässä voitaisiin kuitenkin hyödyntää rikoslain pykälää toimenpiteistä luopumisesta.

Huumekauppa käyttötilojen läheisyydessä 
Poliisi arvioi että käyttötilojen perustaminen ei merkittävästi vähentäisi huumeidenkäytöstä johtuvaa häiriökäyttäytymistä, koska käyttötilojen läheisyyteen tulisivat myös huumeiden myyjät. THL:n mukaan joissakin eurooppalaisissa tutkimuksissa havaittiin pienimuotoista huumekauppaa pistotilojen läheisyydessä, mutta toisaalta todettiin, että pistotilat tyypillisesti sijaitsevat alueilla, joilla huumausaineita muutenkin kaupataan.

Tanskassa poliisi valvoo tilojen lähialueilla tapahtuvaa toimintaa estääkseen huumekauppaa. Kuolemat yliannostuksiin ja käytettyjen ruiskujen määrä kaduilla ovat vähentyneet.

RAND Corporationin huomiot pistotiloja koskevista tutkimuksista
Loppuvuodesta 2018 yhdysvaltalainen RAND Corporation kävi läpi valvottuja pistotiloja koskevat tutkimukset ja sen johtopäätösten mukaan tieteelliset todisteet pistotilojen vaikuttavuudesta ovat laadultaan heikkoja ja lukumääräisesti rajallisia. Suurin osa pistotiloja koskevista tutkimuksesta ovat Vancouverista, Kanadasta ja Sydneystä, Australiasta, mikä heikentää tutkimustulosten yleistettävyyttä. Suurimmassa osassa tutkimuksista ei riittävällä tavalla mitattu pistotilan vaikutuksia ympäristöön ja niissä tutkimuksissa joissa oli pyritty mittaamaan vaikutuksia ympäristöön oli melko heikko metodologia. Vain 9 kvasi-kokeellista tutkimusta 65:stä oli RANDin mukaan joten kuten laadukkaita. Yhdessäkään tutkimuksessa ei tarkasteltu pidentääkö valvottu pistotila mahdollisesti huumeidenkäytön kestoa eikä sitä miten huumeidenkäyttäjät saadaan pistotilojen kautta ohjautumaan hoitoon.

Katso myös 
 Päihteiden haittojen vähentäminen
 Suonensisäinen käyttö

Lähteet

Aiheesta muualla 
 Huumeidenkäyttäjille suunnatut pistoshuoneet ansaitsevat kunnollisen keskustelun ilman uhkakuvia Helsingin Sanomat 10.6.2018.
 Huumeita käyttävien valvotut pistotilat vähentävät tartuntatautien riskiä THL-blogi 13.6.2018.
 Kun narkomaaneja alkoi kuolla kadulle, Frankfurtissa luotiin piikitys­huoneet – nyt mallia tuodaan Helsinkiin: ”Tällaista olisi kaivattu jo vuosia”, sanoo huumeita käyttävä Henkka Helsingin Sanomat 26.6.2018.

Päihdepolitiikka